b'\n_START_ARTICLE_\nIstarske toplice\n_START_PARAGRAPH_\nIstarske toplice so termalno zdravili\xc5\xa1\xc4\x8de in rekreacijsko sredi\xc5\xa1\xc4\x8de v Hrva\xc5\xa1kem delu Istre._NEWLINE_Sodobno urejen zdravstveni objekt v bujnem zelenem okolju le\xc5\xbei v dolini reke Mirne na nadmorski vi\xc5\xa1ini okoli 16 mnm ob cesti Buzet-Buje. Zdravili\xc5\xa1\xc4\x8de izkori\xc5\xa1\xc4\x8da mo\xc4\x8dan vir rahlo radioaktivne izotermalne natrij-kalcijske-kloridne-sulfatne mineralne vode s temperaturo na izviru do 36\xc2\xbaC, ki izvira pod 85 m visoko skalo. Podnebje je primorsko, s prijetnimi poletji in razmeroma toplimi zimami._NEWLINE_V starih pisnih virih se zdravilnost teh toplic omenja \xc5\xbee okoli leta 400. Sodobne toplice z mednarodnim ugledom pa so postale leta 1904, ko je bil zgrajen prvi objekt, ki je nudil sprejem do 80 gostov. Pravo rast pa so toplice do\xc5\xbeivele po letu 1970, ko so zgradili hotel in poskrbeli za strokovno medicinsko osebje.\n_START_SECTION_\nZdravljenje\n_START_PARAGRAPH_\nZa zdravljenje se uporabljajo kopeli s termalno vodo, inhaliranje, oro\xc5\xa1evanje, blatni ovitki. Izvaja se tudi medicinska telovadba, eletroterapija in vse vrste masa\xc5\xbe. Termalna voda je posebno koristna pri zdravljenju bolezni dihalnih organov, revmati\xc4\x8dnih in ginekolo\xc5\xa1kih bolezni, bolezni ko\xc5\xbee ter rehabilitaciji lokomotornega sestava.\n_START_SECTION_\nRekreacija\n_START_PARAGRAPH_\nBazena (na prostem in pokrit), namizni tenis, igri\xc5\xa1\xc4\x8de za rokomet in mali nogomet, mini golf, kolesarjenje, sprehodi proti motovunskemu pragozdu in Motovunu.'